28-vuotias Jani Vihavainen onnistui elvyttämään sydänkohtauksen saaneen miehen uimahallissa maallikoiden käyttöön tarkoitetun sähköshokkilaitteen avulla. Laitteet ovat yleistyneet, mutta lääkärin mukaan niitä käytetään turhan vähän.

Mistä on kyse? Maallikoiden käyttöön tarkoitetut sydämen sähköshokkilaitteet ovat yleistyneet Suomessa

Niitä on hankittu etenkin julkisiin paikkoihin kuten kauppakeskuksiin ja urheilupaikoille, joissa liikkuu paljon ihmisiä

Ensihoidon vastuulääkäri Petri Loikas toivoo, että laitteita hyödynnettäisiin enemmän

Hän tietää Suomesta vain yksittäisiä tapauksia, joissa laitetta on käytetty

Kotkassa uimavalvoja pelasti laitteen avulla iäkkään miehen, joka sai sydänkohtauksen uimahallissa

Uimavalvojana työskentelevän Jani Vihavaisen työpäivä sai yllättävän käänteen, kun hän huomasi erään uimarin, iäkkään miehen, alkavan vajota altaassa kohti pohjaa.

– Istuin kopissa, josta on kymmenen metriä matkaa altaalle. Näin, kun hän alkoi vajota ja kävin saman tien nostamassa hänet ylös altaasta, Vihavainen kertoo.

Tilanne näytti pahalta, sillä mies oli jo täysin hengetön. Vihavainen kiinnitti mieheen uimahallin käytössä olevan, maallikkokäyttöön tarkoitetun defibrillaattorin eli sähköshokkilaitteen.

– Hän oli käytännössä kuollut, ei ollenkaan enää tässä maailmassa. Mies oli jo muuttunut aivan siniseksi.

Ambulanssi ei olisi ehtinyt

Aluksi näytti, että oli liian myöhäistä.

– Tein painelu-puhalluselvytystä muutaman kerran, minkä jälkeen kone analysoi tilanteen uudestaan. Silloin se antoi kerran sähköä.

Hän oli käytännössä kuollut, ei ollenkaan enää tässä maailmassa. Mies oli jo muuttunut aivan siniseksi. Jani Vihavainen

Mies alkoi haukkoa henkeään, mutta meni uudestaan tiedottomaksi. Vihavainen jatkoi painelu-puhalluselvitystä, minkä jälkeen mies virkosi.

Ambulanssi ehti paikalle vasta tässä vaiheessa.

– He sanoivat, että olen palkkani ansainnut. Mies olisi todennäköisesti ehtinyt menehtyä ennen ambulanssin tuloa.

Tapaus sattui heinäkuussa Kotkassa Karhulan uimahallissa. Myöhemmin selvisi, että miehellä oli tosiaan ollut sydänkohtaus.

Käytössä SPR:n ensiapukurssilla

Suomen Punainen Risti otti maallikoille tarkoitetut defibrillaattorit eli sähköshokkilaitteet ensiapukurssien koulutusohjelmaan vuonna 2011, minkä jälkeen ne ovat yleistyneet julkisissa paikoissa.

Laite on yksinkertaistettu versio sairaaloissa käytössä olevista sähköshokkilaitteista.

– Suomessa laitteita on käytössä noin 2 000 kappaletta. Niitä on hankittu kauppakeskuksiin, uimahalleihin ja urheilupaikkoihin, kertoo laitteita toimittavan Merplast Oy:n toimitusjohtaja Marko Parviainen.

Sähköshokkilaitetta voi käyttää kuka tahansa, mutta helpointa se on ensiapukurssin käyneille. Lätkät lyödään potilaan rintaan kiinni, minkä jälkeen äänellä varustettu laite analysoi tilanteen ja neuvoo, miten toimitaan.

– Se tunnistaa sydänpysähdyksen ja kertoo myös, jos sitä ei tarvita – eli sairauskohtauksen syy on joku muu kuin sydänpysähdys, Parviainen toteaa.

Joissakin paikoissa on ollut laite ja tositilanne päällä, mutta kukaan ei ole keksinyt hyödyntää laitetta. Petri Loikas

Lääkäri: Riskejä ei ole

Maallikkolaite eroaa sairaaloiden sähköshokkilaitteista siten, ettei sitä tarvitse tulkita. Laite ottaa hiukan vastusta potilaasta ja säätää sähkön määrän automaattisesti.

Hyötyä laitteesta on lääkärin mukaan silloin, kun potilaalle on kehittymässä sydänlihaksen hapenpuutteesta johtuva sydäninfarkti.

– Laite nopeuttaa hoidon saamista, eikä riskejä käytännössä ole. Infarktipotilaan pelastuminen voi olla minuuteista kiinni. Sitä paremmat mahdollisuudet, mitä nopeammin rytmi päästään korjaamaan, sanoo ensihoidon vastuulääkäri Petri Loikas Kymenlaakson keskussairaalasta Kotkasta.

Ei pidä pelätä

Loikas tietää Suomesta yksittäistapauksia, joissa laitetta on käytetty. Monille tavan kansalaisille se on kuitenkin vieras ja ehkä vähän pelottavakin.

– Tiedän tapauksia, joissa laite on ollut olemassa ja tositilanne päällä, mutta kukaan ei ole keksinyt hyödyntää laitetta. En muista, että laite olisi tällä alueella ollut ratkaisevassa roolissa muualla kuin Karhulan uimahallissa, vaikka niitä on hankittu useita.

Jos sairauskohtaus tapahtuu julkisella paikalla, hätänumeroon soittamisen lisäksi on Loikaksen mukaan tärkeää ilmoittaa asiasta henkilökunnalle ja kysyä, löytyykö laitetta.

– Laitteen käyttöä ei pidä pelätä. Se opastaa puhekielellä ja mukana on myös kuvia.

Laite nopeuttaa hoidon saamista, eikä riskejä käytännössä ole. Infarktipotilaan pelastuminen voi olla minuuteista kiinni. Petri Loikas

Hän muistuttaa, että sähköshokkilaitetta ilmankin annettu perinteinen elvytys parantaa merkittävästi sydänpysähdyspotilaan toipumista.

Paikat, joissa maallikoille tarkoitettu defibrillaattori on käytössä, löytyvät täältä (siirryt toiseen palveluun).

Pullakahvit ja pieni palkkio

Jani Vihavainen käytti laitetta ensimmäisen kerran.

– Onneksi näin vakavia tapauksia sattuu uimahallissa harvoin. Pyörtymisiä on sen sijaan paljon.

Kotkan kaupunki muisti sankaria pullakahvein ja pienellä palkkiolla. Hän itse on vaatimaton.

– Pitää muistaa, että tämä on uimavalvojien työn ydin. Sitä varten me olemme täällä. Kaikki muu on oheistyötä.